Kim Behnke (FP), 1998-06-11:
Efter at hr. Frank Aaen har været oppe at skrifte her ved stolen, er der jo håb forude, for hvis hr. Frank Aaen ikke skal indskrive sig på Enhedslistens topti over kvajpanderier og dumheder, så er der jo en chance for, at vi kan forhindre det her lovforslag i at blive vedtaget.
Specielt hr. Frank Aaens sidste bemærkning om, at hvis det nu viser sig, at der også er problemer med det her, er det ikke sikkert, at Enhedslisten vil støtte det.
Vi ser frem til at bevise for hr. Frank Aaen og andre, at det her selvfølgelig heller ikke virker.
For det første er det sådan, at den gamle ordning fik demonstreret over for om ikke andre så de embedsmænd, der sidder i ministeriet - hvis livshorisont er gåturen fra en HT-bus og ind i ministeriet og gåturen fra ministeriet og tilbage til en HT-bus og ud til, hvor de bor - den mangfoldighed, der er i det danske samfund.
De anede da ikke, at man i sportsforeninger brugte gamle varebiler for at kunne få sine surfbrætter frem, men mente arrogant, at man da bare kunne tage bussen, hvis man skulle ud og dyrke sin sportsgren.
Og som hr. Frank Aaen var inde på, er der musikerne.
Medmindre man spiller piccolofløjte eller mundharmonika, kan det også være nok så besværligt at tage sine musikinstrumenter med.
Hvis man er janitshar eller bassist, er det ikke så nemt at have det med i busserne. I det hele taget glemmer man, at Danmark er mere end Slotsholmen.
Danmark er faktisk mange regioner, hvor den alternative mulighed, nemlig offentlig transport, er ikkeeksisterende på de tidspunkter af døgnet og i weekender osv., hvor folk har brug for disse varebiler.
Det er barsk realitet for mange mennesker, at det er deres eneste transportform, når de ønsker at leve det liv, de nu engang har.
Så langt, så godt.
Så skulle der komme et nyt forslag, og der opdager man jo så, at rent provenumæssigt kan det ikke hænge sammen længere.
Så gør man, hvad man plejer at gøre.
Man ser i bakspejlet og siger: Hvordan har vi tidligere med held kradset nogle penge ind hos folk?
Hvad er der af muligheder?
Der er en generel forhøjelse af vægtafgiften på 300 kr. årlig for varebiler op til 2 t og 1.000 kr. for dem på over 2 t.
Det er et af de steder, hvor vi i hvert fald vil opleve, at vi skyder os selv gevaldigt i foden.
og norske vognmænd
, fordi man med de forskellige ordninger med diæter osv. jo næsten ikke kan få det til at hænge sammen længere, fordi man bare har sagt til vognmændene, at når vi ikke rent skattemæssigt vil kompensere chaufførerne, så må vognmændene bare give noget mere i løn. De kan ikke længere få økonomien til at hænge sammen, og det vil skubbe endnu flere ordrer og endnu flere kørsler over på udenlandske ejere og udenlandske køretøjer, og det er ikke i det danske samfunds interesse.
Derudover har det jo direkte negativ miljømæssig effekt, i og med at alle de gamle rustne Bedford'er og skrummelkasser, der kører rundt, får lov til at blive ved med at køre rundt, for der er jo ingen mennesker, der med det her afgiftssystem har råd til at skifte til en ny bil.
Så ud fra en miljøbetragtning, ud fra trafiksikkerhed og sådan noget er det her jo hovedrystende.
Alle disse gamle skrammelkasser kan blive ved med at køre, så længe man med sejlgarn og gaffatape kan få bilen til at hænge sammen og holde nummerpladerne på.
Lige så snart man skal have nyindregistreret, så kommer afgiften.
Det er simpelt hen dummere end dumt, og derfor håber jeg også, at skatteministeren laver sig en topti over dumheder i ministeriet, og så vil det her lovforslag hurtigt vise sig at komme ind og få en temmelig høj placering.
Oven i det kommer så, at regeringen minsandten har tænkt sig at skulle tjene penge på det.
Ikke nok med at man laver det på en masse dumme måder og med en masse uhensigtsmæssige afløb, men der skal også kradses ekstra millioner ind.
Allerede i 1998 skal man have 2 gange 10 millioner ind på den her konto.
Og med mundvandet løbende ud over skjorten skriver man, hvordan provenuet vil stige og stige de næste år, efterhånden som folk tvinges til at skifte deres køretøjer ud.
Ja, det er godt at lægge afgifter på nogle steder, hvor folk simpelt hen ikke har andet alternativ end at blive tvunget til at betale ved kasse 1. Vi kan ikke finde nok ord til at afvise det her forslag, men vil under udvalgsarbejdet argumentere så meget, at hr. Frank Aaen erkender, at han ikke skal indnoteres på Enhedslistens dumhedsliste en gang til.